Aszódi Attila (Szeged, 1969. október 16. –) mérnök, egyetemi tanár, tudományos intézményvezető, volt államtitkár, kormánybiztos.

Életpályája

Tanulmányai 
1984–88 között a Petőfi Sándor Gimnáziumba, Kiskőrösre járt. Energetikai mérnöki oklevelét a BME Gépészmérnöki Karán (1988–91) Pakson, gépészmérnöki oklevelét a BME Gépészmérnöki Kar Folyamattervező Szakán (1991–93) Budapesten szerezte. 1993–1996 között doktori ösztöndíjjal a BME Energetika Tanszékének munkatársa lett. Eközben 1994–96 között a németországi Verein für Kernverfahrenstechnik und Analytik Rossendorf és Forschungszentrum Rossendorf Institut für Sicherheitsforschung intézetben is dolgozott. PhD-védése 1997-ben volt, majd 2010-ben szintén a BME-n habilitált. 2014-ben egyetemi tanári címet szerzett.

Szakmai tevékenysége 
1997-től 1999-ig a BME Nukleáris Technikai Intézetében dolgozott adjunktusként, majd 2002-ben az Intézet igazgatóhelyettesévé, 2004-ben igazgatójává nevezték ki, amely tisztséget 2014-ig viselte.

1999–2012 között a BME NTI Atomenergetika Tanszék (korábbi elnevezése Oktatóreaktor Nagylaboratórium) vezetője volt, 2012 augusztusa és 2013 márciusa között pedig a BME tudományos és innovációs rektorhelyettese.

Több mint 200 tudományos publikáció és egy szabadalom szerzője.

Szakmai közéleti szerepvállalásai 
1993-től a Magyar Energetikai Társaság, 1997-től a Német Nukleáris Társaság, 1998-től a Magyar Nukleáris Társaság tagja, 2001-től elnökségi tagja. 1999-től az MNT fiatal tagozatának, a Fiatalok a Nukleáris Energetikáért (FINE) tagja, 2001–2003 között stratégiai elnöke. 2003-től a Magyar Tudományos Akadémia Energetikai Bizottság tagja, 2006-tól az MTA Energetikai Bizottság elnöke.

2004-től a VVER nukleáris reaktorokat üzemeltető országok tudományos együttműködési fóruma (Atomic Energy Research, AER) tudományos tanácsának tagja, 2005-től az AER "G" munkacsoport (AER Working Group G – "3D Thermal-Hydraulics") megalapítója és elnöke.

2007-től az Országos Atomenergia Hivatal Tudományos Tanácsának tagja.

Politikai pályája 
Atomenergetikával kapcsolatos politikai szerepet több kormányzati ciklus idején is vállalt. 2003 májusa és 2004 júniusa között a Gazdasági és Közlekedési Minisztérium Paksra kiküldött miniszteri biztosa volt.

A fukusimai atomerőmű-baleset után 2011. december – 2012. április között az Európai Bizottság Európai atomerőművek Célzott Biztonsági Felülvizsgálata projektjének (az ún. Stressz-tesztnek) szakértőjeként dolgozott.

2014 és 2017 között a Miniszterelnökségen a paksi atomerőmű teljesítményének fenntartásáért felelős kormánybiztosa, 2017-től az atomerőmű kapacitásának fenntartásáért felelős államtitkára volt. A köztársasági elnök – a miniszterelnök javaslatára – a 18/2019. (I. 15.) KE határozattal 2019. január 15-i hatállyal államtitkári megbizatása alól felmentette.

Díjai, elismerései 
 MTA – Paksi Atomerőmű Wigner Jenő-díja, 2009
 Magyar Köztársaság Arany Érdemkeresztje, 2008
 Magyar Hírlap, "Az 50 legsikeresebb magyar fiatal", helyezett, 2003
 "Promotio sub auspiciis praesidentis Rei Publicae" doktorrá avatás a köztársasági elnök kitüntetésével, 1998
 Nemzetközi Ifjúsági Kamara (Junior Chamber International) "Tíz kiemelkedő fiatal" pályázat, Különdíj, 1998
 Jövő Energetikusa alapítvány "A Jövő Energetikusa" díj, 1997
 Felsőoktatási Tanulmányi Érdemérem, 1992

Szakmai tevékenysége 
 atomerőművek termohidraulikája, – hő- és áramlástani folyamatok szimulációja (CFD = Computational Fluid Dynamics), háromdimenziós modellezés
 atomerőművi főberendezésekben lejátszódó termohidraulikai és termodinamikai folyamatok szimulációs vizsgálata
 atomerőművek biztonsága, biztonsági elemzések
 folyadékokban és többkomponensű rendszerekben lejátszódó természetes konvekciós folyamatok kísérleti és szimulációs vizsgálata
 nagy aktivitású radioaktív hulladékok transzmutációjára alkalmas berendezések kifejlesztésére irányuló kutatások
 oktatási célú szimulációs programok fejlesztése, a hozzájuk tartozó oktatási anyagok kidolgozása (a programokat a paksi atomerőmű és a BME rendszeresen alkalmazza oktatásában)
 vízgőz állapotjelzőinek nagypontosságú számítására alkalmas számítógépi programok fejlesztése
 hőerőművi kapcsolások statikus számítására alkalmas hőséma-számító programok fejlesztése
 újgenerációs reaktorok biztonsági hűtőrendszereinek vizsgálata
 kommunikáció és lakossági kapcsolatok a nukleáris energetikában
 internetes kommunikáció, energetikai, atomenergetikai tárgyú weblapok fejlesztése

Művei 
 Szatmáry Zoltán–Aszódi Attilaː Csernobil. Tények, okok, hiedelmek; Typotex, Bp., 2005 ; OCLC 439206796

Magánélete 
Nős, két leány- és egy fiúgyermekük van.

Jegyzetek

Források 
 Dr. Aszódi Attila szakmai életrajza 
Aszódi Attila – Typotex Kiadó
Önéletrajz – BME

További információ 
 

Magyar energetikusok
1969-ben született személyek
Szegediek
Élő személyek
Magyar egyetemi, főiskolai oktatók
Magyarország államtitkárai